Jabuli 59
1Lara ki i ciŋ lukworra, ai Lubaŋa,
gwoka ki i kom jo ma bino ka lweny i koma;
2lara ki bot jo ma lutim maraco,
ki i kom jo ma gioyo remo pa dano.
3Nen, gubuto gikiya gimito neka woko;
gin jo mager-ri guribbe woko ka lweny i koma.
Pe pi gin marac mo nyo bal ma an atimo, ai Rwot,
4pe atimo kit roc mo, ma omiyo giriŋo oyotoyot i kakannegi.
5A ibin, in Rwot Lubaŋa me mony ci ilara;
dok inengi piri keni, Lubaŋa pa Icrael!
Co woko ipwod lwak me rok ducu;
pe myero itrm kica ki ŋat mo kadi ki acel
ki i kom lutim roro ma gipiro lok me timo tim maraco.
6Otyeno otyeno gidwogo cen kun gikok calo gwogi,
ka giwoto girumo kwede gaŋ.
7Koŋ iwiny gin ma giwaco!
Lok ma i doggi bit calo pala lucwan.
Gttamo tam ki i cwinygi ma giwacci,
“Aŋa kono ma biwinyo lok ma wawaco?”
8Ento in inyerogi anyera, ai Rwot; dok inalo rok ducu aŋala.
9In i tekka, abiwero wer me paki;
pien in i cel gogona, ai Lubaŋa.
10Lubaŋana ma mara ki mar mere ma pe lokke bibino bota;
en bimiyo aneno lukworra macalo jo ma doŋ aloyogi woko.
11Pe inekgi woko, miyo lutuwa wigi wil;
ketgi woko ata ki tweroni ci ityekgi woko,
ai Rwot, in kwotwa!
12Doggi opoŋ ki bal,
giloko lok me bal keken;
mi gumok woko i owic pi wakkegi!
Pi lok me ceno dano ki goba ma giloko,
13myero ityekgi woko ki akemoni;
tyekgi waŋ ma gutum woko liweŋ.
Man bimiyo lwak ducu ŋeyo ni,
Lubaŋa aye ma loyo jo pa Yakobo
nio i agikki lobo.
14Otyeno otyeno gidwogo cen, kun gikok calo gwogi,
ka giwoto girumo kwede gaŋ.
15Giwoto atata giyenyo cam,
gibedo ka ŋur aŋura ka peya guyeŋ.
16Ento an abiwero wer ma apaki kwede pi tekki,
abiwero wer matek odiko con pi mar meri ma pe lokke.
In aye ibedo cel gogona,
dok in kalarrena i nino ma atye ki can.
17In i tekka, abiwero wer me paki,
pien in i cel gogona, ai Lubaŋa,
in Lubaŋa ma imara ki mar ma pe lokke.